Papersnake/gushiwen huggingface dataset:
寿张京尹十首
彭龟年（宋代）

翁儿一笑大欢足，鸡犬不惊仁意多。
欲得使君真实谛，直须堂外识中和。
玉壁城怀古至元甲戌冬十月廿五日由稷山入万泉道出故城临风吊古慨然有作
王恽（元代）

我行河东几欲遍，大抵盘回山阜转。南崖高与北山齐，玉壁城根分一线。

荒烟废垒点抔土，炮具梯冲经百战。短碑盛说郧君灵，万骑阴风想平甸。

一曲悲歌敕勒川，当时神武已凄然。韦公守禦尽良策，更著百斗飞上天。

乃知诬杀咸阳日，即是邕皇入邺年。
呈杨康国
黄庭坚（宋代）

君家秋实罗浮种，已作累累半拂墙。
莫遣儿童酸打尽，要看霜後十分黄。
从将性质比嫦娥有此霞裳阿姊何凡态讵能消酒晕媚人都道得春多
虞堪（明代）

水风烟月可同吟，骨格才殊冷不禁。著眼固怜阳艳态，到头谁得岁寒心。
奉酬于中丞登越王楼见寄之什
杨牢（唐代）

剑外书来日，惊忙自折封。丹青得山水，强健慰心胸。

事少胜诸郡，江回见几重。宁悲久作别，且似一相逢。

诗合焚香咏，愁应赖酒浓。庾楼寒更忆，肠断雪千峰。
宿石泉山中
区大相（明代）

空山惟习静，身世两相捐。春草芳夕渚，风潭鸣暗泉。

云清独鹤梦，月照幽人眠。永夜结霞想，长吟待曙烟。
南歌子
佚名（宋代）

翠袖熏龙脑，乌云映玉台。春葱一簇荐金杯。曾记西楼同醉、角声催。
袅袅凌波浅，深深步月来。隔纱微笑恐郎猜。素艳浓香依旧、去年开。
翠微峰
王汝舟（宋代）

尘嚣十里清，秀岭半空插。萦纡疑无路，两石开一峡。

豁然见天宇，四顾皆峭拔。入门上石级，伛偻如登塔。

悬岩置楼殿，飞栋相匼匝。徐行云影动，低语谷声答。

仰视绝壁间，势恐千仞压。侧身过幽谷，洞口若呀呷。

仙英去何许，遗像寄山胁。浴池弄清泚，不敢着脚踏。

顾余倦游者，一宿借云榻。天风吹夜籁，客兴亦萧飒。

幽寻约重来，吾屐当再蜡。
裴府陈夫人挽歌祠
戴栩（宋代）

玉闺还是佛中身，只采苹花了世尘。
閒度芳年孤月晓，贵联戚畹一庭春。
青枝路接藁砧近，瑞锦辞翻黄绢新。
我亦卜邻平乐里，忍听歌薤咽清晨。
还乡简清臣潜夫 其一
黄裳（宋代）

别来交友问如何，松已成林屈指多。且喜断金人尚健，一能清爽一平和。
寄匡山纪公
贯休（唐代）

锦绣谷中人，相思入梦频。寄言无别事，琢句似终身。

书卷须求旨，须根易得银。斯言如不惑，千里亦相亲。
寄王察院三首
白玉蟾（宋代）

黄金台逈鸳鸿集，碧玉壶深日月长。
大隐从来在朝市，谪仙况复富文章。
闻昌甫斯远成季下瓦窑滩又与伯皋回涂小集成季书院
韩淲（宋代）

八月南豅夜，遥知聚德星。航溪不用楫，解榻卧长瓶。

上下知何往，违离忆屡经。前檐扑山翠，梅叶映窗棂。
翰林将指下学峡宾声叟为诸友先雨雪载途民亦
方逢振（宋代）

空山雪片大如盘，有客远在孤馆眠。
翰林喝马不到地，白帝叱驭亲行鞭。
疾驱滕六笞飞廉，六花急舞狂且颠。
玉皇香案口读宣，深衣大带依然仙。
东里先生履欲穿，湿透布袜枵囊缠。
高谈雄辩炉亭边，不有义意谁肯前。
阳羡山中春信传，两骖已发垂虹鞭。
诸君急棹山阴船，子猷逸兴今翻然。
和秉国寄子骏尧夫二留台
司马光（宋代）

一台二妙日追游，琥珀香醪白玉瓯。相下不厌贤者意，尚言执友欠龙头。
将之番禺留别湖南府幕
李群玉（唐代）

本乏烟霞志，那随鸳鹭游。一枝仍未定，数粒欲何求。

溟涨道途远，荆吴云雪愁。会登梅岭翠，南翥入炎洲。
湖上
释元肇（宋代）

五年踏破几芒鞋，山色湖光识再来。鱼鸟散时浮鼓吹，烟云缺再见楼台。

白绵飞尽苏公柳，青豆初尝再士梅。小立东风争渡急，句中无地著尘埃。
寿沿江黄制置七首 其七
俞德邻（宋代）

走也晚闻道，曳裾登师门。师门岌数仞，冠佩何訚訚。

拂拭长光贾，吹嘘怜苦辛。永言一饭报，眷然清渭滨。

燕飞认巢稳，马瘦思草春。何当入钧播，坱圠知无垠。
画眉郎（好女儿）
贺铸（宋代）

雪絮凋章。梅粉华妆。小芒台、榧机罗缃素，古铜蟾砚滴，金雕琴荐，玉燕钗梁。五马徘徊长路，漫非意、凤求凰。认兰情、自有怜才处，似题桥贵客，栽花潘令，真画眉郎。
又次韵酬著作见寄
刘攽（宋代）

粗了文书过目前，公馀宾宴即欢然。腊醅趁熟先春味，官烛供烧合夜烟。

恶土一番生好木，涸池三面秀红莲。不知尚有思人否，吟咏来诗几绝编。
谒夔门桂帅
阳枋（宋代）

阃歌整暇化清夷，笑把宗师正印提。
绣腑文章开胜馥，锦桃李烂成蹊流。
旌摇蜀水春浮峡，柝静蛮天月满溪。
衣衮归欤近宸极，殊勋嘉欢殿头西。
再过溧阳县见李侍御二首
项安世（宋代）

忆昔儿子时，仁公两朱轓。
吟篇与醉墨，零落遍湘沅。
少长听鸣驺，清霜粲华轩。
风流故多奇，欲说非一言。
但闻天下士，扰扰向龙门。
岂知千丈发，著此三家村。
周馀乔木尽，始邮邯郸孙。
兹行亦奇伟，可以诧仍昆。
摘芙蓉
张耒（宋代）

今年古寺摘芙蓉，憔悴真成泽畔翁。
聊把一枝闲照酒，明年何处对霜红。
五月八日敝宅修会得春字
湛若水（明代）

盛夏郁郁苦炎氛，诸公一来满座春。翠筱炊烟浮杂俎，腐儒粗座荐香蘋。

酒行未几起者半，会合况岂由乎人。欲托长歌歌不足，金兰为我尽殷勤。
次韵燕中舍若水苦雨五绝句 其四
刘摰（宋代）

声入高梧翠竹边，故携枕簟北窗前。无端唤起江南梦，记得扁舟夜不眠。
金陵览旧
蒋山卿（明代）

小饮东山忆谢公，傲然携妓醉春风。
即今桃李花间月，照入游人尊酒中。
演绎吟 其三
邵雍（宋代）

何者谓知音，知音只在心。肝脾无效验，钟鼓漫搜寻。

既若能开物，何须更鼓琴。来仪非为凤，只是感人深。
蠹
齐己（唐代）

蠹不自蠹，而蠹于木。
蠹极木心，以丰尔腹。
偶或成之，胡为勖人。
人而不真，繇尔乱神。
蠹兮蠹兮，何全其生。
无托尔形，霜松雪柽。
挽司空申国吕公六首 其三
毕仲游（宋代）

试论司空事，还如庆历年。盐梅虽国论，衣绣是家传。

二圣知人望，三公托世贤。奚须论燕处，无事不超然。
送郑尚书守建安十首
彭龟年（宋代）

自从秉节簉明廷，谠论忠言四海倾。
何事不关天下念，此心无著世间名。
婆罗门引（送张监察出闽）
熊禾（元代）

秋宵倦起，起来风露湿人衣。休休未是早行时。旋摘青蔬炊饭，暖酒就炉转。值青山有意，且把诗题。

兴阑便归。忽邂逅、故人期。道是游山正叔，消息曾知。茶烟午灶，听击棹、歌声笑语迟。云霭散、皓月呈辉。
临江仙 春尽
徐尔铉（明代）

春光不奈人烦恼，夜来也动归心。轻纱敲雨湿窗明，风多花有恨，林暗蝶无情。

竹杖闲携随径去，斜阳一派松声。茶旗酒阵破愁城，借云邀片月，倩鸟唤新晴。
皇帝閤端午帖子 其二
许应龙（宋代）

内外期无患，兢兢理万几。延英勤讲论，遑恤汗沾衣。
偈颂十九首 其四
释绍昙（宋代）

槽厂安身不记年，一心希慕岭南能。肩头飏下泼柴担，要汝来传佛祖灯。
秋闺怨
沈堡（清代）

夜夜劳刀尺，年年寄雪霜。云沈蒲类海，月落郁金堂。

汉将思开国，秦皇重辟疆。何知儿女恨，掩镜泣空房。
奉寄桂林汪别驾晋贤 其五
屈大均（明代）

文雅早相知，交深未见时。如何同骆越，尚复阻湘漓。

昔系桐乡梦，今抽桂水思。始安多美酒，将作暮秋期。
郭伯秀约联骑春游不去有诗
戴复古（宋代）

心老寻春懒，年衰跨马难。
便能相强去，未必有真欢。
独酌三杯妙，高眠一枕安。
好花如可折，觅取数枝看。
旧居
韦庄（唐代）

芳草又芳草，故人杨子家。青云容易散，白日等闲斜。

皓质留残雪，香魂逐断霞。不知何处笛，一夜叫梅花。
偈颂一百五十首
释心月（宋代）

六月火边坐，有眼无耳朵。
铁蛇钻不入，铁牛冲不破。
朝会
佚名（隋代）

地效珍物，时维兹禾。
秀標四颖，祥掩闰柯。
嘉生绝拟，善应为多。
光溢图谍，宣用登歌。
齿落书怀
杨时（宋代）

身上萧条事事空，齿牙凋落剩衰翁。
渴心尚欠冰凌解，病骨长思药力攻。
文几倦亲尘土暗，断编慵理蠹鱼封。
南床稳卧陶公宅，枕上悠扬一榻风。
梦横塘 听歌者蝶云演四弦秋送客一剧
黄燮清（清代）

黛眉颦翠，玉指弦冰，少年心事愁忆。感遇悲秋，借四柱、流泉幽抑。

酒晕难留，梦痕无据，可怜今昔。看登场掩袂，匆匆心伤，伤心处、谁知得。

风尘我亦天涯，叹韶华易换，素鬓催织。信美婵娟，空点染、楚词颜色。

但秋水、江湖照影，芳草年年寄兰泽。九派浔阳，泪珠多少，到今朝犹滴。
句
王从（宋代）

秋生列岫云尤薄，泉漱悬崖路更悭。
题虢州西楼
岑参（唐代）

错料一生事，蹉跎今白头。纵横皆失计，妻子也堪羞。

明主虽然弃，丹心亦未休。愁来无去处，只上郡西楼。
溪水
张嵲（宋代）

溪水东流去，何时合大江。
岂无双鲤鱼，附书还故乡。
不忧溪水迟，所恨垅坂长。
临流一叹息，四顾山苍苍。
题太白五松书堂
林桷（宋代）

翰林最爱五松山，长说千年未拟还。
而我抗尘良自愧，来游只得片时閒。
村中即事
吴与弼（明代）

春光被四野，行欣物华茂。寂寂竹林边，幽禽语清昼。
同安诞日赋小诗祝延
范祖禹（宋代）

海上蟠桃方结子，月中仙桂欲生枝。
须知阴德多余庆，仁者从来与寿宜。
天冲星占
佚名（唐代）

天冲抱极泣帝前，血浊雾下天下冤。
过贾谊旧居
戴叔伦（唐代）

楚乡卑湿叹殊方，鵩赋人非宅已荒。
谩有长书忧汉室，空将哀些吊沅湘。
雨馀古井生秋草，叶尽疏林见夕阳。
过客不须频太息，咸阳宫殿亦凄凉。
同柳侍郎题侯钊侍郎新昌里（一作酬候钊侍郎春日见寄）
卢纶（唐代）

清源君子居，左右尽图书。三径春自足，一瓢欢有馀。

庭莎成野席，阑药是家蔬。幽显岂殊迹，昔贤徒病诸。
句
王湾（唐代）

月华照杵空随妾，风响传砧不到君。
内相洪容斋名诸孙华亭少府曰可斋
释居简（宋代）

滥觞学沧溟，弗至吾弗已。九仞规成功，弗成吾弗止。

方其未至规，傍睨岂知此。及其既成后，岂暇顾傍睨。

或云山既高，我则揆诸理。或云海未深，我则反诸己。

所立固先定，所诣孰能尼。刻瓜大如斗，浅诺复轻唯。

甚者反自画，不则中道弛。傲然曰山海，不了可斋耻。

可斋何人斯，故家振番水。束发读父书，介特固若是。

幼蒙玉堂印，壮授盘洲记。至于自肯规，不见两君子。

黄河可为带，太山可如砺。悠然君子心，无同亦无异。
寄伯氏篈
许景樊（明代）

晴窗银烛低，流萤度高阁。悄悄深夜寒，萧萧秋叶落。

关河音信稀，沉忧不可释。遥想青莲宫，山空萝月白。
灵岩愿老真赞
李之仪（宋代）

法不孤起，随处有人。一花既开，无地不春。现满月相，转大法轮。

似雷雨作解，如山川出云。不向人偏衫襟里吃饭，而于孤峰顶上化身。
归兴
于石（宋代）

归欤高枕寄林泉，安用悲歌行路难。
君子患无真气节，世人空笑旧衣冠。
雪深处士梅花屋，月冷先生苜蓿盘。
谁谓家贫无一物，床头三尺剑光寒。
愁倚阑令
晏几道（宋代）

春罗薄，酒醒寒。梦初残。欹枕片时云雨事，已关山。

楼上斜日阑干。楼前路、曾试雕鞍。拚却一襟怀远泪，倚阑看。
次韵少游春江秋野图二首 其二
陈师道（宋代）

江清风偃木，霜落雁横空。若个丹青里，犹须著此翁。
道室晨起
陆游（宋代）

纸帐晨光透，山炉宿火燃。
鸡鸣犹喔喔，鸦起已翩翩。
形槁寒岩木，心凝古涧泉。
何须更临镜，断是一癯倦。
长桥
杨蟠（宋代）

皎皎冰壶里，天寒六月风。
水仙来往处，三岛忽相通。
贺新郎·睡起啼莺语
叶梦得（宋代）

睡起啼莺语。掩青苔、房栊向晚，乱红无数。吹尽残花无人见，惟乱垂杨自舞。渐暖霭、初回轻暑。宝扇重寻明月影，暗尘侵、尚乱乘鸾女。惊旧恨，遽如许。江南梦断横江渚。浪黏天、葡萄涨绿，半空烟雨。无限楼前沧波意，谁采苹花寄取。但怅望、兰舟容与。万里云帆何时到，送孤鸿、目断千山阻。谁为我，唱金缕。
试院闻奚琴作
欧阳修（宋代）

奚琴本出奚人乐，奚虏弹之双泪落。
抱琴置酒试一弹，曲罢依然不能作。
黄河之水向东流，凫飞鴈下白云秋。
岸上行人舟上客，朝来暮去无今昔。
哀弦一奏池上风，忽闻如在河舟中。
弦声千古听不改，可怜纤手今何在。
谁知著意弄新音，断我樽前今日心。
当时应有曾闻者，若使重听须泪下。
过王濬墓
李隆基（唐代）

吴国分牛斗，晋室命龙骧。受任敌已灭，策勋名不彰。

居美未尽善，矜功徒自伤。长戟今何在，孤坟此路傍。

不观松柏茂，空馀荆棘场。叹嗟悬剑陇，谁识梦刀祥。
咏史上·汉高帝八首
陈普（宋代）

气力才胜野外仪，情怀颇乐汉中儿。
两生礼乐留侯箸，此事而翁却自知。
山中忆鹤林
白玉蟾（宋代）

苍崖兮巍巍，对落花兮倚斜晖。
猿啼兮鹤唳，望美人兮天一隅。
得江楼
洪适（宋代）

官事何时了，凭高思豁然。逐江开北户，望岫顿修椽。

繁卉浑相亚，新篁便可怜。归心入春梦，已绕故山前。
尧夫惠簟
文彦博（宋代）

使指及门传惠赐，蕲春薤叶水纹寒。相君鼎意多兼济，欲使炎天老者安。
清平乐 九日忆汉求弟
顾信芳（清代）

一天秋瞑。人倚西风冷。愁折茱萸欹鬓影。数遍鳞鸿归信。

是谁点缀秋光。陶篱菊吐新黄。料是登高游子，魂销客里重阳。
汉宫词二首
鲍溶（唐代）

柏梁宸居清窈窕，东方先生夜待诏。

夜久月当承露盘，内人吹待舞凤鸾。

月映东窗似玉轮，未央前殿绝声尘。

宫槐花落西风起，鹦鹉惊寒夜唤人。
数日不至后圃今晚偶来芳物都尽率然成诗
司马光（宋代）

烂漫不解赏，飘零空惨棲。
残红正满地，不忍踏芳蹊。
月波楼
袁似道（宋代）

绣节移华屋，下照鸳湖阔。飞梯驾秋旻，杰观压云堞。

铢积日用驾，经营妙无迹。图画划天开，景物劖地绝。

简静还乐邦，登览追逸辙。彩舫回波心，芳樽浮月夕。

清吟开酣饮，长啸杂横笛。新诗纪游情，□酒惊醉魄。

传看大轴盈，准拟坚珉刻。□□望其成，抑以观稼穑。
琼林苑御筵奉送致政太师潞国文公归西洛
王珪（宋代）

祖燕催移玉殿班，都人齐向苑傍看，
古来少有三师退，天下曾将大器安。
绿野春深花更好，石楼夜午月应寒。
尘埃抖擞无余事，却忆磻溪旧钓竿。
和吴检详飞跃亭韵 其六
林希逸（宋代）

跃跃飞飞共太虚，痴人底解见遗馀。师传吃紧知何处，乐在中心不在书。
冷泉幽想
周弼（宋代）

水源穷不尽，垢腻生春袜。
未敢辄揭流，且向幽亭歇。
丁卯岁归仰天坞故山（二首）
海岱（明代）

松小已逾岭，不归应偶然。
久窥飞鸟意，难定白云天。
夜磬答孤语，秋花照短眠。
清光纷委壑，寒重草堂前。¤
游龙瑞观
杨侃（南北朝）

泛舟秋水一湖平，入观松风数里清。
丹井有泉仙迹在，玉书藏穴禹功成。
步虚夜月千峰静，投简春霖万壑盈。
述记贺知章手笔，题诗元相国声名。
结庐野客前豀住，采术幽人绝顶行。
杉桧影侵山殿冷，星辰光逼醮坛明。
降仙台畔看云过，射的潭边听鹤鸣。
樵客多闻逢异事，洞天都不远重城。
林閒窗户尘难到，衣上烟岚暮自生。
不待照湖天子赐。欲将长往换浮荣。
昔昔盐二十首 其三 水溢芙蓉沼
弘历（清代）

品格全标秀，铅华尽洗浓。叶为云伞盖，水是镜芙蓉。

屈子文相契，陈王赋不逢。试看芳沼溢，江海定谁从。
送林推官
刘克庄（宋代）

仕泉一郡共称贤，今仕于漳想亦然。
非有珠犀堪自献，若无栀蜡可为研。
恶贪泉水平生洁，缺相轮尖早晚圆。
若是尚书问村叟，衰残恰似挂冠年。
颂古一百二十一首
释宗杲（宋代）

身上著衣方免寒，口边说食终不饱。
大唐国里老婆禅，今日为君注破了。
次韵次卿宴坐烧香二绝 其一
周紫芝（宋代）

燕堂窗静一帘垂，鹊尾薰浓客未知。稍忆风流王子晋，月明闲弄玉参差。
渔家傲·七坐道场三奉诏
无际道人（宋代）

七坐道场三奉诏。空花水月何时了。小玉声中曾悟道。真堪笑。从来漫得儿孙好。辩涌海潮声浩浩。明如皓月当空照。飞锡西归云杳渺。巴猿啸。大家唱起还乡调。
玉水堂
杨蟠（宋代）

小池鸥鹭不成群，池畔萧然一史君。
时霎醉眠春雨足，觉来衣上有间云。
雪湖山庄雅集次韵时方即席家下忽报屈二守及门遂不及尽欢而别
谢迁（明代）

林阁频烦折简招，午风村郭酒旗飘。白连云谷秋光老，红入霜林霁景饶。

洛社旧游增胜槩，楚坛馀勇植高标。无端又作匆匆别，追忆清欢闷未消。
在题赠二小男
刘长卿（唐代）

异乡流落频生子，几许悲欢并在身。欲并老容羞白发，

每看儿在忆青春。未知门户谁堪主，且免琴书别与人。

何幸暮年方有后，举家相对却沾巾。
孙器之奉使淮浙至江为书见寄以诗谢之 其三
司马光（宋代）

吴酿木兰春，红鲈白锦鳞。玉盘聊下箸，初识紫丝莼。
赠雷僧
晁说之（宋代）

留官莫去且徘徊，官有白茶十二雷。
便觉罗川风景好，为渠明日更重来。
寿陈梅臣先辈八十有一
梁宪（明代）

南溟浩渺不可极，东倚罗浮为海国。群山西走作海门，虎头大小并称尊。

环山襟海平原处，万木笼葱烟雾屯。山海所产多且奇，人才每每相参差。

三百年来一老叟，啒强气宇如虹霓。少年文藻振百粤，结交海内真豪杰。

神京失守板荡时，发指皆裂日饮血。偏袒一呼动四邻，执戈相从多侠烈。

当时文烈增城侯，帐底偕箸资筹谋。独恨未曾将十万，经略中原出冀州。

如今老去雄心尽，阅世几回性坚忍。酒酣不觉奋长髯，伏枥高歌犹满引。

生平老友不相下，李司寇公简司马。骨气精神终逊翁，果然寿算难与同。

天空海阔各有托，冥冥万里一飞鸿。
寿礼部乔文昌
陈起（宋代）

璇杓西揭将指乾，商飙万里清无边。
亭亭东岘耸苍玉，双溪露净银河鲜。
天应敛此山川气，九秋蕴作人间瑞。
当年宝婺所宝何，今日我公廊庙器。
秘殿吾伊坟典光，粲然礼乐隆周王。
满怀献纳琅玕露，笔底璠璵金匮香。
晚节黄花清上苑，雝雝宗祀仪将蒇。
星辰直上复声隆，看踵台司调玉铉。
抱琴江皋客影单，四年指下不成弹。
瓠巴一曲西风递，请听双溪之水声潺潺。
舂崖漱石鸣湍玉，带月泠泠下溪曲。
须臾岘首片云生，雨杂寒泉座飞瀑。
山清波明公与溪山一样清，康宁千龄遥祝寿山福海之高深。
过温逸人旧居
钱起（唐代）

返真难合道，怀旧仍无吊。浮俗渐浇淳，斯人谁继妙。

声容在心耳，宁觉阻言笑。玄堂闭几春，拱木齐云峤。

鹤传居士舞，猿得苏门啸。酹酒片阳微，空山想埋照。
【中吕】山坡羊_自叹南山空
曾瑞（元代）

自叹
南山空灿，白石空烂，星移物换愁无限。隔重关，困尘寰，几番肩锁空长叹。百事不成羞又赧。闲，一梦残。干，两鬓斑。
叹世
鸡鸣为利，鸦栖收计，几曾得觉囫囵睡。使心机，昧神祗，区区造下弥天罪。富贵一场春梦里。财，沤泛水。人，泉下鬼。
荣华休傲，贫穷休笑，循环世态多颠倒。恰春朝，早秋宵，花开花谢都知道。今岁孟春花更早。花，依旧好。人，空谩老。
虚名休就，眉头休皱，终身更不遭机彀。抱官囚，为谁愁，功名半纸难能够。争如漆园蝶梦叟。常，紧闭口。闲，且袖手。
花逢春到，人逢时到，花开人旺多欢笑。看英豪，赏花娇，乐极悲至非人乐。花正发时风又恶。花，零落了。人，憔悴了。
财帛争竞，田园吞并，得来未必成嘉庆。干虚名，舍残生，归来笑杀彭泽令。孤云野鹤为伴等。鹤，飞过境。云，行过岭。
题情
青鸾舞镜，红鸳交颈，梦回依旧成孤另。冻云晴，月华明，香消烛灭人初静。窗外朔风梅萼冷。风，寒夜景。横，梅瘦影。
讥时
繁花春尽，穷途人困，太平分的清闲运。整乾坤，会经纶，奈何不遂风雷信。朝市得安为大隐。咱，妆做蠢。民，何受窘。
闺怨
孤帏独卧，良宵空过，付能有梦还惊破。病成魔，泪如梭，凄凉无数来着末。凭谁顿开眉上锁。咱，无奈何。愁，无处躲。
妓怨
春花秋月，歌舞舞榭，悲欢聚散花开谢。恰和协，又离别，被娘间阻郎心趄。离恨满怀何处说。娘，毒似蝎。郎，心似铁。
春晚
金墀（清代）

凭阑深院里，楼外晚风微。蝶倦寻花宿，莺慵觅柳归。

远山凝暮霭，高树恋馀晖。极目丛林处，昏鸦逐队飞。
予出蜀日尝遣僧则华乞签于射洪陆使君祠使君
陆游（宋代）

孤云起江郊，万木酣天风。
水鸟何所恨，终夜号菰丛？我兴视中庭，北斗挂寒空。
谁言秋夜长，明星已生东。
丈夫老忧国，百虑蟠胸中。
疏帘淡月 菊影，同六禾赋
陈洵（清代）

蜂黄枕印。带烛底霜清，镜奁流韵。旋整秋裳，看足自怜谁近。

东篱旧约嫌多，分酒钟深，离魂相趁。彩云归后，避春暗怯，化秋难稳。

又谁识茸窗滴粉。正掩骚偷写，卷帘微困。极目相思，天远欲低鸿阵。

无言淡尽斜阳，恨甚西风，平地催紧。蓦然忆起，凭高帽落，故人衰鬓。
荅王建
贾岛（唐代）

人皆闻蟋蟀，我独恨蹉跎。白发无心镊，青山去意多。

信来漳浦岸，期负洞庭波。时扫高槐影，朝回或恐过。
寄吕相元直
李纲（宋代）

许国精忠不计身，据鞭矍铄迈前闻。亲提貔虎三千士，力破豺狼十万军。

江表已欣迎骑气，淮壖行庆扫妖氛。劳公力赞中兴业，衰病安然卧白云。
水夫谣
王建（唐代）

苦哉生长当驿边，官家使我牵驿船。
辛苦日多乐日少，水宿沙驿如海鸟。
逆风上水万斛重，前驿迢迢后淼淼。
半夜缘堤雪和雨，受他驱遣还复去。
夜寒衣湿披短蓑，臆穿足裂忍痛何！
到明辛苦无处说，齐声腾踏牵船歌。
一间茅屋何所值，父母之乡去不得。
我愿此水作平田，长使水夫不怨天。
送刘景元观察守襄阳
韩维（宋代）

荆州太守驾朱轓，宝笔题诗出御前。
应厌笙歌消暇日，欲将才业效当年。
千章翠木云间寺，百丈清江雪后船。
看取古来良吏迹，苍碑突兀岘山巅。
入里门志喜因示儿孙四首 其四
林熙春（明代）

老我迂谈不诡随，儿孙珍重好相期。承恩奕世称奇遇，种德合门答盛时。

自昔何缘绵玉树，于今肯让续琼枝。殷勤勉为儿孙祝，愿尔绳绳着着依。
望江南
戴复古（宋代）

石屏老，长忆少年游。自谓虎头须食肉，谁知猿臂不封侯。身世须虚舟。

平生事，说着也堪羞。四海九州双脚底，千愁万恨两眉头。白发早归休。
寿高内翰
汪莘（宋代）

胸次包天烛九垓，正须博大济时材。
朝从碧落搏风角，暮泛灵槎出斗魁。
别墅已将修竹隐，朱门仍向镜湖开。
如今且为苍生起，一取前贤气焰回。
登凤冈
史鉴（明代）

眷兹邓尉山，尽日穷吟行。晚登凤冈顶，四顾何苍苍。

群山如列城，峰岭互低昂。杳杳西日下，澄湖浮练光。

野鸟相和鸣，凉风吹我裳。梵宇杂民居，楼阁郁相望。

闻有赏心人，畴昔此徜徉。况当梅花时，玉雪被连冈。

题诗动幽兴，写画在游踪。去后订重来，中为事所更。

乃知百年内，为乐安能常。兴怀发孤咏，浮云共悠扬。
福昌官舍后绝句十首
张耒（宋代）

无客门阑尽日扃，两行乔木拥寒厅。
吏胥借问官何在，流水声中看竹行。
七夕
李商隐（唐代）

鸾扇斜分凤幄开，星桥横过鹊飞回。
争将世上无期别，换得年年一度来。
金菊对芙蓉·梧叶飘黄
康与之（宋代）

梧叶飘黄，万山空翠，断霞流水争辉。正金风西起，海燕东归。凭栏不见南来雁，望故人、消息迟迟。木樨开後，不应误我，好景良时。只念独守孤帏。把枕前嘱付，一旦分飞。上秦楼游赏，酒殢花迷。谁知别後相思苦，悄为伊、瘦损香肌。花前月下，黄昏院落，珠泪偷垂。
宫莺
徐夤（唐代）

领得春光在帝家，早从深谷出烟霞。闲栖仙禁日边柳，

饥啄御园天上花。睍睆只宜陪阁凤，间关多是问宫娃。

可怜鹦鹉矜言语，长闭雕笼岁月赊。
高峰山
何异（宋代）

快登十里坛，望极千里眼。
天近风转清，地高日难晚。
禽声自圆熟，山色真平远。
再来除荆棘，踏月归路稳。
河满子
薛逢（唐代）

系马宫槐老，持杯店菊黄。故交今不见，流恨满川光。
荆南席上咏胡琴妓二首 其二
王仁裕（唐代）

玉纤挑落折冰声，散入秋空韵转清。二五指中句塞雁，十三弦上啭春莺。

谱从陶室偷将妙，曲向秦楼写得成。无限细腰宫里女，就中偏惬楚王情。
雨未止正臣欲行以诗留之
王安石（宋代）

纷纷应接使人愁，与子从容喜问酬。
他日故将泥自庇，今朝欲以雨相留。
餈韵杨公济奉议梅花十首
苏轼（宋代）

绿发寻春湖畔回，万松岭上一枝开。
而今纵老霜根在，得见刘郎又独来。
偈颂七十六首
释子益（宋代）

冬前冬后，沙飞石走。
时节到来，不容袖手。
兴化虽无驱风走电之谋，也要应个时候，
一九二九。
雨窗写怀
赵奕（元代）

幽窗谈笑话平生，三十年间几度更。白发满头今已老，青山排闼故多情。

桃花灼灼应无语，春雨萧萧尚未晴。明日扁舟携好酒，南村笋蕨正堪烹。
蒙庵自东山寄龙眠画寒山拾得图来令作颂寒山著屐把帚作舞拾得腰筒拍手而笑丰干骑虎搔痒视之戏书其后云
释慧空（宋代）

二子相逢舞笑时，此翁痒发似因之。坐间一虎低头觑，觑著三人总是伊。

龙眠画出意不浅，空也言之恐未然。更向蒙庵问端的，榴花洞口笑掀天。
富文送鹿肉
王十朋（宋代）

太尉前军得活鹿，使君慇勤分我肉。定知应是秦失馀，苗裔仍为世人逐。

使君好客今平原，秋浦楼头罗水陆。青州从事嘉屡拜，白鹿山人赐新沐。

社风留客去未得，清溪山头两经宿。频将口腹溷使君，大嚼戏吟诗一幅。
西江月 秋夜
叶静宜（清代）

何处吹箫庭榭，谁家读曲帘栊。画楼西畔桂堂东。

深夜露浓香重。

绕砌虫声唧唧，映阶月色融融。一年容易又秋风。

可惜流光似梦。
春暮东园独酌
苏澹（明代）

郭外幽亭客到稀，一尊聊为赏芳菲。
雨添新水浮萍出，径袅余香蛱蝶飞。
亩亩自歌衰凤曲，江湖谁占钓鱼矶。
醉中转觉闲居好，小径柔桑信步归。
简寂观
王十朋（宋代）

萦迂草径少人行，忽有黄冠洞口迎。自笑荒芜陶靖节，更寻简寂陆先生。

朝真惟有坛前石，流水犹馀弦上声。欲听金鸡上金阙，紫霄峰际白云横。
徐侯以诗送山药次韵
朱松（宋代）

山中白玉延，贵压梁宋价。筠篮出轮囷，了不烦造化。

因传竞病句，中的若神射。颇念坐稳人，鞍马久不跨。

溪桥梅欲动，玉雪短枝亚。何当同嚼蕊，一醉山月下。
依韵和再开芍药十六首 其三
陆佃（宋代）

前来楼子妙凌空，若比今生是下中。曾与阿衡调鼎铉，拟教周昉画屏风。

再生桧老无多绿，四季花凡一饷红。认得洛阳人未识，信知天地有奇功。
新年开义馆教族属子侄作诗勉之
李涛（唐代）

日与圣贤居，其中乐有余。
但存三雨舌，读尽五车书。
学问胜金璧，功名特土苴。
先当分义利，毋作小人儒。
宫词 其二十三
赵佶（宋代）

绿搅兰芽绕径隅，日融花气暖萦纡。鞦韆伴侣时相约，画板缯绳翠袖扶。
送安抚从兄夷偶中丞
李洞（唐代）

奉诏向军前，朱袍映雪鲜。河桥吹角冻，岳月卷旗圆。

僧救焚经火，人修著钓船。六州安抚后，万户解衣眠。
宿柞树下见赵行之所题诗
赵蕃（宋代）

人道朝霞不出门，今朝失喜见晴暾。
长林未减霜前翠，叠巘全收雨后昏。
兀兀不知为底日，悠悠又复度前村。
眼明见此壁间句，回忆东江数过村。
瑞鹤仙
史浩（宋代）

是花堪爱惜。谢天教、花信添花颜色。花红衬花碧。灿朝阳花露，颜珠频滴。花光的白乐。映花下、□裀百尺。趁花时，手捻花枝，饱嗅此花消息。

常恐，一番花褪，失了花容，怎生寻觅。花神效力。将花貌，尽留得。更移花并植，仙家玉圃，不许花阴过隙。向花前，长把蕉花，为花主席。
忆王孙十二首　 其三 集句
刘基（明代）

远书归梦两悠悠。闲倚南窗尽日愁。手捲虾须上玉钩。

泪难收。红叶相随何处流。
真仙大佛歌赠蔡五岳明府
韩上桂（明代）

蔡先生，尔有含霜饮露之神骨，又有餐霞映日之仙颜。

心游西域旃檀国，足踏东海蓬莱山。自从混沌既剖，战争以还。

长平一坑四十万，中间岂必尽愚顽。亦有缠婴世网，无处逃閒。

亦有沉酣俗味，辄起嗔贪。达磨大士久逃龛，紫气清牛已出关。

辟支小禅空浪谈，金水竭尽发䰐鬖。先生挺足起其间，左招桂父右揖瞿昙。

慧识灵心方寸涵，烟霞世界一肩担。亦尝莆田试宰，香山治蛮。

鲤湖九漈声潺湲，十洲缥缈期跻攀。先生身佩灵箓，口诵法函。

瑶琴再鼓清风含，绕城桃李色斓斑。轻刑薄赋惠市阛，饮冰嚼檗情如甘。

两地棠阴比召南，即今凫舄影高翾。宫阙金陵碧汉参，粉署委蛇动佩环，何殊内殿鹓鸾班。

先生劝上帝以好生为大德，以清静为乐耽。趾如仁麟不轻践，啄如威凤不多婪。

无怀葛天当再见，清都乐国夫何惭。出入阊阖整朝簪，苍龙夹毂狮象骖。

真仙大佛现尘寰，何必远数如来及老聃。
罢归呈同官 其一
张孝祥（宋代）

去年秋七月，我犯瘴烟来。赋少畬田熟，徭归驿路开。

上恩均雨露，孤迹返蒿莱。想像山中趣，参差屐齿苔。
小泊新丰市
杨万里（宋代）

也知小倦泊楼船，何苦争先柳岸边。
须把碧篙摇绿净，舟人不惜水中天。
杂曲歌辞 其三 杨柳枝
齐己（唐代）

秾低似中陶潜酒，软极如伤宋玉风。多谢将军绕营种，翠中闲卓战旗红。
于眉州挽诗
魏了翁（宋代）

南浦冬阴翻手雨，湓江春涨打头风。
乖逢命耳吾何戚，赢得三州桃李丛。
闺怨五首 其四
许棐（宋代）

离愁一点浓如黛，强把金篦扫不开。新月几番呈巧样，薄情夫婿未归来。
腊梅
张嵲（宋代）

朔风吹同云，万木不敢芳。
黄衣何许仙，窈窕未离房。
终期赏心会，未恨冰雪乡。
向来脂粉流，睨睥谁敢当。
宜於风露晨，置在清净箱。
更招能赋客，苾茀咏奇香。
楚人意已疏，亡闻为操章。
再赋流觞亭
秦观（宋代）

仙山游观甲寰瀛，不比人间自雨亭。
歌断瑶池云杳杳，酒行金谷水泠泠。
珠帘卷雨惊秋近，罗袜凌波笑客醒。
月下佩环声更好，应容挥尘伴公听。
曾宏甫分饷洞庭柑
曾几（宋代）

黄柑送似得尝新，坐我松江震泽滨。
想见霜林三百颗，梦成罗帕一双珍。
流泉喷雾真宜酒，带叶连枝绝可人。
莫向君家樊素口，瓠犀微齼远山颦。
云翼书记归乡
释崇岳（宋代）

惯尝甘草与黄连，大海波涛尽底掀。
误吸冷泉无味水，方知不在舌头边。
京口不寐作
王彦泓（明代）

行役暮江边，寒袍未贮绵。灯残聊假寐，酒薄不成眠。

霜气严侵被，冰声劲刺船。平生惆怅事，俱到四更前。
【仙吕】醉中天
王和卿（元代）

别情
瘦了重加瘦，愁上更添愁。沈瘦潘愁何日休，削减风流旧。一自巫娥去后，云平楚岫，玉箫声断南楼。
咏大蝴蝶
蝉破庄周梦，两翅架东风。三百座名园一采个空。难道风流种，唬杀寻芳的蜜蜂。轻轻的飞动，把卖花人搧过桥东。
咏俊妓
裙系鸳鸯锦，钗插凤凰金。俊的是庞儿，俏的是心。更待褒弹甚，掺土也似姨夫斗侵。交他一任，知音的则是知音。
蒌蒿宜作河豚羹
辛弃疾（宋代）

河豚挟鸩毒，杀人一脔足。
蒌蒿或济之，赤心置人腹。
方其在野中，卫青混奴仆。
及登君子堂，园绮成骨肉。
暴乾及为脯，拳曲蝟毛缩。
寄君频咀嚼，去翳如折屋。
周允仁招饮澄澜阁有怀方伯徐公
佘翔（明代）

参差楼阁俯沧洲，词客翩翩结胜游。山色迎人来树杪，鸥群对酒散沙头。

风敲万竹秋声急，云敛千峰月影浮。蔽芾甘棠歌勿剪，采芳无计荐南州。
夏日十二首
张耒（宋代）

养拙贫无事，深幽乐更真。
檐巢偷哺子，树啄巧藏身。
窃果莺知主，移居蚁过邻。
老夫朝食美，荐俎有溪鳞。
感春十三首
张耒（宋代）

浮云起南山，冉冉朝复雨。
苍鸠鸣竹间，两两自相语。
老农城中鸣，沽酒饮其妇。
共言今年麦，新绿已映土。
去年一尺雪，新泽至已屡。
丰年坐可待，春服行欲补。
宿崔邵池阳别墅
马戴（唐代）

杨柳色已改，郊原日复低。烟生寒渚上，霞散乱山西。

待月人相对，惊风雁不齐。此心君莫问，旧国去将迷。
颂证道歌·证道歌
释印肃（宋代）

常独行，常独步，
步步不离佛国土。不曾见有一众生，
皆入无余涅磐户。
守蒲次新安西先寄府教授之道弟
晁补之（宋代）

文章之子日翘翘，恐不能如岂有超。
助我彤襜问民俗，烦君泮水采风谣。
预知薄宦妨同处，且可清樽约屡招。
十月驱车汉函谷，冷云高处望中条。
随本师赴古冈请舟中作
释今帾（明代）

冈州有流水，昨日送我舟。言投金粟地，长别海中鸥。

何期未四旬，还寻旧钓游。江花似笑人，凫雁嘲中洲。

一讶来何早，更问何所求。岂知学地人，举动戒专由。

我师受此请，命侍巾瓶头。大道无真俗，分别匪所侔。

借路令还家，乡国如庄馗。此意无人知，东风吹蜃楼。
仙人骑鹤山
赵家璧（明代）

独骑老鹤下瑶台，冉冉仙衣绝顶来。王子几时过缑岭，吹笙一曲晓云开。
水龙吟 和雪后过瓜洲渡韵
陈德武（宋代）

问津扬子江头，滔滔潮汐东流去。六朝文物，千年陈迹，几更乌兔。

天限东南，水流今古，地分吴楚。喜壮游千里，桑弧蓬矢，功名事、儒生语。

翘首石头城北，簇楼台、远连芳树。雪销天气，澄江如练，碧峰无数。

银瓮春回，金山钟晓，梦闲鸥鹭。早归来，尽日风平人静，孤舟横渡。
蒙阴道中
李绳远（清代）

细草黄沙路，清泉白石村。周遭群岭出，摇落几家存。

枣树春成巷，梨花昼掩门。谁邀驱马客，投馆及黄昏。
罢金华留别双青
林季仲（宋代）

手植双青十八年，墙头一见一凄然。
饱尝霜露休相忆，我欲归耕瘴海边。
送高学士知越
刘筠（宋代）

浩荡辞波润鼠须，风流谈柄蔼栟榈。
汉台厌卧郎官锦，禹穴思探上世书。
鹤盖成阴争出饯，鹍弦促调叹离居。
由来方任推名辈，藻思江山助起予。
次陆梅南兰桂玉簪三花卷
龚璛（元代）

偃蹇淮山隐，离骚楚国清。玉簪凝思冷，香墨扫秋横。

一水空明净，三花色界轻。人间较多品，于此已忘情。
春日偶题四首
张耒（宋代）

白首伤春一老翁，预愁寒食过春中。
下帘数点黄昏雨，一霎轻寒青杏风。
题画
贺钦（明代）

云涌青山动，桥横碧涧斜。幽人无俗事，拄杖去看花。
赠别陈君授 其二
王庭圭（宋代）

雷雨沅湘振滞冤，皇恩普出九重天。乞儿犹恋权门火，应谓死灰能复燃。
颂古四十五首
释如珙（宋代）

北斗里藏身，虚空中出没。
道得一句来，日头东畔出。
春日寄怀书台
龚璛（元代）

阊门柳如带，中有别离在。当时官河船，飘摇忍相待。

二月东风吹暮寒，追送百里问河干。破屋残灯人去住，欲语不语千万端。

竹鸡钩辀啼梦阑，九江道中雨漫漫。已恨金华六年别，当时再鼓荆江楫，七年又恨潇湘阔。

人生贫窭北门忧，我一思之生白发。白发生，何足惊，志士潦倒俱无成。

酒浇磊块浇不平，况复不饮难为情。长歌短歌无新声，念我独兮在吴城。

今年石湖好清明，数树梨花香雪晴，夫君不来湖上亭。

昨朝见家信，纸尾烦相问。是亲不可疏，既远不可近。

此身江海事多违，往往旧交零落尽。我亦徘徊看舞讴，谁家欢宴及春游。

越王郊台踏芳草，危弦二七弹箜篌。箜篌嘈杂儿女语，绣柱朱弦生眼雾。

感物逢时重怀古，悠悠我行处，总是衰迟路。待君归来问君故，各天一涯水东注。
关山月
冯娴（清代）

关山月，月如弦，离人对此愁不眠。关山月，月色清，此时相望倍含情。

月黯黯兮心亦苦，月溶溶兮泪如雨。明月不关人，幽怀自难抚。

君不见故园月影高，衔杯宴赏醉清宵。新歌妙舞兴偏豪，每虞风雨来相挠。

云何对月情转切，终夜徘徊心似结。蟾光远近应相同，不忍边城看圆缺。
怀刘东阜谢狷齐
杨慎（明代）

谢刘生死论交地，巴蜀山川迢递程。万古云霄森意气，五兵词赋莽纵横。

虞江精舍浮云隔，汴水孤坟宿草生。濯锦浣花游眺地，悲泉斜日下层城。
秋夜长安病后作
顾非熊（唐代）

秋中帝里经旬雨，晴后蝉声更不闻。

牢落闲庭新病起，故乡南去雁成群。
【双调】沉醉东风(五首)
关汉卿（元代）

一
咫尺的天南地北，霎时间月缺花飞。手执着饯行杯，眼阁着别离泪。刚道得声"保重将息"，痛煞煞教人舍不得。好去者，望前程万里！
二
忧则忧鸾孤凤单，愁则愁月缺花残。为则为俏冤家，害则害谁曾惯，瘦则瘦不似今番；恨则恨孤帏绣衾寒，怕则怕黄昏到晚。
三
伴夜月银筝凤闲，暖东风绣被常悭。信沉了鱼，书绝了雁，盼雕鞍万水千山。本利对相思若不还，则告与那能索债愁眉泪眼。
四
夜月青楼凤箫，春风翠髻金翘。雨云浓，心肠俏，俊庞儿玉软香娇。六幅湘裙一搦腰，间别来十分瘦了。
五
面比花枝解语，眉横柳叶长疏。想着雨和云，朝还暮，但开口只是长吁。纸鹞儿休将人厮应付，肯不肯怀儿里便许。
寒栖子歌（曾居庐山，欲有事罗浮之行）
皎然（唐代）

君在庐山知不群，有疑是鹤又是云。生死尘埃污不得，

眼前荣利徒纷纷。今日惠然来访我，酒榼书囊肩背荷。

拂除衣上饵烟霞，昨夜胥门宿蔡家。天然不饮亦不食，

抛名换姓觅不得。且向人间作酒仙，不肯将身生羽翼。

停形为饵天地根，世人皆死我独存。洗虑因吞清明箓，

世人皆贪我常足。栖子妙今道已成，手把玄枢心运冥。

能令鬼哭神效灵，身如飘风不可绊。朝游崆峒夕汗漫，

向来坐客犹未散。忽忆罗浮欲去时，遥指孤云作路岐。

海上仙游不可见，人间日落空桑枝。
宿斋太乙宫答李寺丞次韵
杨亿（宋代）

泰畤斋居肃，梧楸荫缭垣。
露葵深得味，风铎乍成喧。
绿发松乔侣，丹经黄老言。
心期阻良久，蝶梦绕朱门。
感咏十解寄呈杨安抚
白玉蟾（宋代）

青山犹古人，碧草亦大雅。
幽鸟话升平，陈抟何为者。
恭阅太祖太宗世祖圣祖世宗实录圣训告成敬纪五言排律二十四韵
弘历（清代）

丰沛贻谋远，天人应德同。明纲方扫地，帝顾实维东。

用净欃枪气，徐开阊阖风。庥凝皇有极，德厚祚无穷。

开创驾千古，驱除仅一戎。三韩恢旧业，万国仰重瞳。

爰布明堂令，方吹嶰谷筒。顺时敷巽命，驭物凛乾衷。

往者滇南乱，曾烦八阵攻。运筹尽伊吕，奋力总罴熊。

奏捷凭边将，颁恩自法宫。平成歌圣德，熙皞戴神功。

道洽阴阳序，时清礼乐崇。诗书延俊秀，恩泽被昆虫。

茹拔交成泰，芒销象应丰。戎行甲沽酒，村妇乳孳童。

六十一年久，皇王帝治隆。春秋旋气运，张弛协苍穹。

日昃犹勤政，民安更省躬。欢呼遍白叟，声教届乌蒙。

𬗟想承光烈，端惟予幼冲。绍庭励初志，推斗赖群工。

成宪犹堪鉴，孚诚或可通。永言钦陟降，胜似拜崆峒。
酬乐天赴江州路上见寄三首 其三
元稹（唐代）

人亦有相爱，我尔殊众人。朝朝宁不食，日日愿见君。

一日不得见，愁肠坐氛氲。如何远相失，各作万里云。

云高风苦多，会合难遽因。天上犹有碍，何况地上身。
答魏老 其二
徐积（宋代）

一片山中云自飞，葛巾有酒琴无徽。陶公自是秋风客，不见黄花未肯归。
和岳国华
仇远（元代）

广文饭少甑生尘，老去衰颜酒借春。
吟癖何曾医不得，古来清瘦是诗人。
湖州歌九十八首 其三十一
汪元量（宋代）

万骑横江泣鼓鞞，千枝画角一行吹。
淮南今夜好明月，船上美人空泪垂。
金鱼久不浮游喜而有作
许及之（宋代）

买得黄金鲫，投将白玉池。久晴虞涸辙，转壑漾深陂。

每施龟鱼食，偏怀网罟疑。今晨水澄澈，梭影泛琉璃。
宿前湾
方一夔（宋代）

夕行前溪湾，翁妪招我宿。入门灯火闹，偶此寄一足。

客囊喜清净，我倦睡颇熟。回首失浮踪，终朝露如沐。
烽烟完节诗 其一
区大相（明代）

虐焰昏炎徼，惊烽煽绿林。岂缘宋姬笑，遂断木兰吟。

抱柱岂为信，登台良独任。惟应芦火玉，堪自表贞心。
德新先生惠然见寄佳制二十韵和而谢之
耶律楚材（元代）

当年职都水，曾不入其门。德重文章杰，年高道义尊。

虽闻传国士，恨不识王孙。韵语如苏武，离骚类屈原。

烟霞供好句，江海入雄吞。意气轻三杰，才名冠八元。

著述归至赜，议论探深源。藉藉名虽重，区区席不温。

家贫谒鲁肃，国难避王敦。北鄙来云内，西边退吐蕃。

勉将严韵继，不得细论文。远害虽君智，全身亦圣恩。

大才宜应诏，豪气傲司阍。学识光先哲，风流遗后昆。

莫寻三岛客，好谒万松轩。六度真光发，三毒妄影奔。

素丝忘染习，古镜去尘昏。炉上飞寒雪，胸中洗热烦。

到家浑不识，得象固忘言。心月孤圆处，澄澄泯六根。

乙未闰月上休日，玉泉书。
贤者之孝二百四十首·李昙
林同（宋代）

养亲还乐道，不仕至终身。
海内称高士，非专乡里人。
西江月
王千秋（宋代）

梦幻影泡有限，风花雪月无涯。莫分粗俗与精华。日醉石间松下。

菜尽邻家解与，杯空稚子能赊。通幽即步尽横斜。不问墩犹姓谢。
中秋不见月寄耘老弟
虞俦（宋代）

举杯邀月且留残，覆雨翻云意未阑。
自是阴晴难淮拟，莫将怀抱逐悲允。
灯前白发惊秋半，镜里清光有岁寒。
玉斧只应修未就，素娥宁许等间看。
秋夜咏月
陈与义（宋代）

庭树日日疏，稍觉夜月添。
推愁了此段，卷我三间帘。
黄花墙阴远，白发露气严。
平生六尺影，随我送凉炎。
踏破千忧地，投老乃自嫌。
尚想采石江，宫锦映霜蟾。
夜半赋诗成，起舞鱼龙兼。
办此讵难事，取快端宜廉。
次韵李端叔题孔方平书斋壁 其一
释道潜（宋代）

万事年来即罢休，心萦云水尚追求。草堂早晚投君宿，纸帐蒲团不用收。
望海潮 舟泊黄浦
薛时雨（清代）

浪拥江声，云浮海气，奔流直下吴淞。巨壑腾蛟，危楼结蜃，遥天万里空濛。

喷薄起鱼龙。念苍茫身世，寄与艨艟。浊酒孤斟，铜弦高唱大江东。

八蛮重译来同。算汉家长策，只是和戎。水驿驰轮，楼船激箭，海门百道能通。

落日大旗红。叹藩篱久撤，谁靖边烽。聊把黄金买醉，歌舞向西风。
季父知并州
梅尧臣（宋代）

捧诏出明光，飞轩陟太行。
玉墀分近侍，虎绶给新章。
笳吹喧行陌，旌旗卷夜霜。
雁归汾水绿，城压代云黄。
土屋春风峭，氊裘牧骑狂。
关山宁久驻，剩宴柳溪傍。
得家书
胡仲参（宋代）

手剥鳞缄细细看，北堂垂白喜平安。
为怜客里多霜雪，寄得衣来正及寒。
醉公子
顾夐（五代）

漠漠秋云澹，红藕香侵槛。枕倚小山屏，金铺向晚扃¤

睡起横波慢，独望情何限。衰柳数声蝉，魂销似去年。

岸柳垂金线，雨晴莺百转。家住绿杨边，往来多少年¤

马嘶芳草远，高楼帘半卷。敛袖翠蛾攒，相逢尔许难。
次韵定慧钦长老见寄八首，并引 其七
苏轼（宋代）

少壮欲及物，老闲馀此心。微生山海间，坐受瘴雾侵。

可怜邓道士，摄衣问呻吟。覆舟却私渡，断桥费千金。
句
郑絪（唐代）

情人共惆怅，良友不同游。（《纪事》云：絪九日有怀邵

二诗，又怀林十二云云，其重友如此）
御苑采茶歌十首
熊蕃（宋代）

共抽灵草报天恩，玉芽同护见心诚。
时歌一曲青山里，便是春风陌上声。
拾康乐之意再作
晁说之（宋代）

异时游子不须还，舍瑟含情醉醒间。
今日烦君台上望，急挥苦泪溼千山。
和吴允兆秋草诗十二首 其七
邓云霄（明代）

秋老空嗟百卉腓，愁心此夕转依依。征夫泪落明妃冢，少妇苔侵长信扉。

天外关山何处尽？阶前綦履向来稀。红颜渐与群芳歇，来岁王孙归未归。
折桂令·自述
元吉（金朝）

华阳巾鹤氅蹁跹，铁笛吹云，竹杖撑天。伴柳怪花妖，麟祥凤瑞，杖圣诗禅。不应举江湖状元，不思凡风月神仙。断简残编，翰墨云烟，香满山川。
倚筇
陆游（宋代）

老翁愈老欲安归，归卧稽山饱蕨薇。
未免解牛逢肯綮，岂能相马造精微。
灵山有士拈花笑，阙里何人鼓瑟希？我亦倚筇桑竹下，白髯萧飒满斜晖。
无题七绝一首
苏轼（宋代）

春风寂寂夜寥寥，一望苍苔雪影遥。
何处幽香飞几片，只宜月色带花飘。
对春雪寄梧竹翁
戴良（元代）

常时寒已收，今兹阴尚结。惜此艳阳天，尽付萧骚雪。

穿花适自乱，杂雨讵成洁。独有灞桥人，诗思益清绝。
九日登屏山
李訦（宋代）

有约携壶九日游，扶筇选胜豁双眸。
天空晴送群峰翠，野旷寒双落木愁。
浊酒故饶狂士态，黄花羞插老人头。
凭高不管风吹帽，坐破屏山一色秋。
水龙吟·修篁翠葆人家
吴泳（宋代）

修篁翠葆人家，分明水槛光中住。就中得要，危亭瞰渌，小桥当住。一榻桃笙，半窗竹简，清凉如许。纵武陵佳丽，若耶深窈，那得似、双溪趣。一夜檐花落枕，想鱼天、涨痕新露。多君唤我，扫花作晚，解衣逃暑。脍切银丝，酒招玉友，曲歌金缕。愿张郎，长与莲花相似，朝朝暮暮。
戏酬李勉之留江州怀琴窗之什
董嗣杲（宋代）

当时两别惜分双，客了三吴客九江。
何处挥金曾驻马，此身怀宝尚迷邦。
水流岁月添新恨，尘扑箫弦失旧腔。
柳下燕楼风雨外，梦魂多绕唾茸窗。
重送曾诚之兼简俞澹陈庾
贺铸（宋代）

春风漠漠老江蓠，行矣骚人好自持。
半百幻身如且健，石头城下两茅茨。
自武陵至沅陵道中杂诗十首 其九
何景明（明代）

山势行转促，连峰相贯输。窈然林莽中，乃复得坦途。

青壁结烟霭，缥缈凌虚无。层阿秀嘉禾，下覆清水渠。

夙志好幽僻，览兹耳目娱。公车虽少延，顾盼忽已踰。

安得鼓清瑟，日坐山之隅。
和鲜于子骏益昌官舍八咏 竹轩
苏辙（宋代）

幽轩离纷华，惟有一丛竹。
纤梢起余寒，紫笋散轻馥。
擢干春雨余，挺节秋霜足。
不知岁时改，守此娟娟绿。
上有吟风蝉，空腹未尝食。
翦伐非所辞，不受尘土辱。
迎广帅徐意一大参五首 其三
李昴英（宋代）

别去丹山划七春，一廛今日是滕民。拟撑钓舸迎前路，猿鹤从傍冷笑人。
送章生海州吏
袁华（明代）

微风动蘋末，木落海乡秋。冥鸿戾层霄，轻桡溯中流。

溯流向何戾，淮水东悠悠。青年不择禄，高堂亲白头。

万里起顷步，前途遐且修。勿云刀笔贱，请视汉廷侯。
登超然台还过云居寺同曹德馨苏惇元
姚燮（清代）

岩根梦斸古桃花，天绮中霄落绛霞。左右神仙金阙侣，𤫩珑绛阁玉真家。

漫披浊雾怜尘世，且叩空钟问释迦。丛桂晚阴风不扫，经坛秋冷月眉斜。
赠从弟南平太守之遥二首 其一
李白（唐代）

少年不得意，落魄无安居。愿随任公子，欲钓吞舟鱼。

常时饮酒逐风景，壮心遂与功名疏。兰生谷底人不锄，云在高山空卷舒。

汉家天子驰驷马，赤军蜀道迎相如。天门九重谒圣人，龙颜一解四海春。

彤庭左右呼万岁，拜贺明主收沈沦。翰林秉笔回英眄，麟阁峥嵘谁可见。

承恩初入银台门，著书独在金銮殿。龙钩雕镫白玉鞍，象床绮席黄金盘。

当时笑我微贱者，却来请谒为交欢。一朝谢病游江海，畴昔相知几人在。

前门长揖后门关，今日结交明日改。爱君山岳心不移，随君云雾迷所为。

梦得池塘生春草，使我长价登楼诗。别后遥传临海作，可见羊何共和之。
凌霄花
欧阳炯（唐代）

凌霄多半绕棕榈，深染栀黄色不如。满树微风吹细叶，一条龙甲飐清虚。
自鹤壁游善应洹山
郦权（金朝）

清晨发鹤山，瘦马陵峻岭。春风吹雪谷，朝雾湿云影。

羊肠抱倾崖，绝壑如下井。硖关山却立，老眼入绝境。

人家跨清溪，桑柘郁数顷。西行复几里，嵓谷栖短景。

穷溪水源清，溜溜如细绠。下流泉满山，势合久方骋。

滩光落镜明，岚气霏雨冷。何年凿青壁，两佛入禅定。

残僧久零落，遗塔寄烟瞑。荒凉布金地，杂遝樵牧径。

同游成六逸，轰饮助高兴。留连更坐卧，谈笑发嘲咏。

感物复叹嗟，醉语忽径廷。青山不爱宝，岁岁出矾矿。

公场沸千夫，利井供百鼎。谁开争夺源，败此丘壑胜。

颇思呼有力，掷入万里迥。天神定笑我，痴绝谩生瘿。

长怀古畸人，飞梦绕箕颍。
兴庆池禊冥
董士廉（宋代）

岁和事简正韶春，兴庆池边乐众宾。
寻胜此时追曲水，赏芳良会属平津。
映花语笑秋千女，隔岸丝簧祓禊人。
深愧薄才叨下幕，酒酣应许吐车茵。
客楼
周弼（宋代）

水国秋清潮半生，越王台殿销荒城。
西楼一夜思归客，斜倚朱栏独听笙。
水调歌头·渊明最爱菊
辛弃疾（宋代）

渊明最爱菊，三径也栽松。何人收拾，千载风味此山中。手把离骚读遍，自扫落英餐罢，杖屦晓霜浓。皎皎太独立，更插万芙蓉。水潺湲，云澒洞，石巃嵸。素琴浊酒唤客，端有古人风。却怪青山能巧，政尔横看成岭，转面已成峰。诗句得活法，日月有新工。
遥和韩睦州元相公二君子
刘禹锡（唐代）

玉人紫绶相辉映，却要霜须一两茎。

其奈无成空老去，每临明镜若为情。
偈颂三十首 其三十
释慧晖（宋代）

一段大事，古今难通。三乘曲说，去来易空。衲僧眼目，端的无工。

禅和信趣，脱然绝踪。
王才元舍人许牡丹求诗
黄庭坚（宋代）

闻道潜溪千叶紫，主人不剪要题诗。
欲搜佳句恐春老，试遣七言赊一枝。
天柱隐所重答江州应物
畅当（唐代）

寂寞一怅望，秋风山景清。此中惟草色，翻意见人行。

荒径饶松子，深萝绝鸟声。阳崖全带日，宽嶂偶通耕。

拙昧难容世，贫寒别有情。烦君琼玖赠，幽懒百无成。
再用韵寄抟霄二首 其二
耶律楚材（元代）

斫倒松筠节外枝，谁言法界有边涯。筌蹄意尽闲周易，脂粉情忘束诂诗。

去岁生涯犹说剑，今年活计更捐锥。威音那畔真消息，试问瞿昙也不知。
四时田园杂兴六十首 其十
范成大（宋代）

种园得果廑偿劳，不奈儿童鸟雀搔。已插棘针樊笋径，更铺渔网盖樱桃。
昨虽移韵于兰然石鼎联章不可以不成也再赋一则语以殿众作亦骚之乱词云 其一
郑清之（宋代）

好恶移人信有力，宫姬尚取昆崙织。刚姿未必广平爱，皓首谁怜赵岐息。

夷车衡茝荪芷荃，富矣离骚誇博识。灵均颂橘不及梅，内白孰为有精色。

夫何卞玉楚见弃，素荣无乃珷玞石。

梅古贤人又何怨，伯夷正自求仁得。氏以墨胎端自污，请效公输为削墨。
旅夜闻笛
李中（五代）

长笛起谁家，秋凉夜漏赊。一声来枕上，孤客在天涯。

木末风微动，窗前月渐斜。暗牵诗思苦，不独落梅花。
偶坐西斋陪介卿赏卿嘉话久之成诗
李处权（宋代）

静闻檐际雨，密障坐隅风。
竹晚叶时堕，梅疏香欲空。
芝兰室自好，文字饮谁同。
它日功名事，应从笔砚中。
读康节诗
卢钺（宋代）

先生乐处少人知，最是生平不皱眉。
身世帝王全盛日，风光伊洛太平时。
画前勘破先天易，醉后吟成击壤诗。
高卧行窝吾亦愿，不堪心事类周嫠。
酷暑二首 其一
赵秉文（金朝）

林鸦开咮忘飞腾，天地为炉万象蒸。冰井汤鏖几千尺，塔铃风閟十三层。

梦魂正绕云帆客，画本閒临雪麓僧。一枕雨窗惟静胜，不须赤脚踏层冰。
百舌鸟二首
无则（唐代）

千愁万恨过花时，似向春风怨别离。

若使众禽俱解语，一生怀抱有谁知。

长截邻鸡叫五更，数般名字百般声。

饶伊摇舌先知晓，也待青天明即鸣。
放言 二毛 其三十四 十二侵
谢元汴（明代）

所嗟人命短，忽忽二毛侵。日月苦煎迫，乾坤费瀹燖。

梅梁今不斗，剑佩久还镡。钦彼乘鸾者，寥寥山水心。
齐天乐·鸳鸯拂破苹花影
史达祖（宋代）

鸳鸯拂破苹花影，低低趁凉飞去。画里移舟，诗边就梦，叶叶碧云分雨。芳游自许。过柳影闲波，水花平渚。见说西风，为人吹恨上瑶树。阑干斜照未满，杏墙应望断，春翠偷聚。浅约挼香，深盟捣月，谁是窗间青羽。孤筝几柱。问因甚参差，暂成离阻。夜色空庭，待归听俊语。
秋夜
方一夔（宋代）

露白初濡木，星虚渐集房。蛾飞争堕水，鱼退急投梁。

捣练堤防冷，收禾准备荒。只愁枣红地，万马逐残羌。
梅花
李煜（五代）

殷勤移植地，曲槛小栏边。
共约重芳日，还忧不盛妍。
阻风开步障，乘月溉寒泉。
谁料花前后，蛾眉却不全。
失却烟花主，东君自不知。
清香更何用，犹发去年枝。
望岱
刘震（清代）

玉检金泥历代传，振衣千仞是何年。
风吹一片青冥色，万朵芙蓉落马前。
送宁侍者参方礼祖
梵琦（元代）

佛祖丛中无位次，参方行脚谁家事。随兴一念便乖张，莫向禅门探意旨。

须知真正道人家，到处忘怀悯自他。烂沙浮沤盛满钵，閒来石上种莲花。
秋兴二首·其二
黄公度（宋代）

牙叉老木抱江城，城古江寒相对清。
云雁不逢音信杳，沙鸥无对往来轻。
露华今夜凝仙掌，词藻他年动帝京。
淮海一身犹卧病，关河千里未休兵。
新寒
陆游（宋代）

碧蝶飞飞过短篱，山姜石竹有残枝。
谁知老子闲眠处，恰是新寒细雨时。
任安抚挽诗
项安世（宋代）

新息任夫子，东坡所父师。
只馀盘叟在，犹乃故家诗。
閒抚伊吾剑，吟成绿野诗。
中原遗老尽，旧事有谁知。
渔父词（六之三）
周紫芝（宋代）

解印归来暂结庐。有时同钓水西鱼。闲着屐，醉骑驴。分明人在辋川图。
三月二十五日饮方校书园十绝
刘克庄（宋代）

后有良工识苦心，今无善听孰知音。
老来字字趋平易，免被儿童议刻深。
烛影摇红 怀侄女许
赵承光（清代）

秋碧遥天，藕花零乱池清浅。茶铛烟袅曲栏深，闲把湘帘捲。

试铛海棠开遍。破长空、数行征雁。不禁离思，林下高风，甚时重见。

常读瑶篇，恍然如对春风面。吴江枫冷正良辰，银汉光浮练。

玉镜悬，金尊满。谁共醉、疏桐院。几回怅望，尺素难通，梦劳神远。
宫祠满秩
曾几（宋代）

云水天台郡，祠庭我所监。
几年真傲吏，今日是前衔。
禄米谁周急，园蔬不疗馋。
上书端未免，定不达空函。
题张希贤纸本花四首牡丹
范成大（宋代）

洛花肉红姿，蜀笔丹砂染。
生绡多俗格，纸本有真艳。
从潮州量移袁州，张韶州端公以诗相贺，因酬之
韩愈（唐代）

明时远逐事何如，遇赦移官罪未除。北望讵令随塞雁，

南迁才免葬江鱼。将经贵郡烦留客，先惠高文谢起予。

暂欲系船韶石下，上宾虞舜整冠裾。
长相思·长相思
石珝（明代）

长相思，长且深，暮云湘水愁阴阴。
海棠庭院燕双语，恼乱无人知妾心。
妾登池上楼，泪滴池中水。
水声活活向东流，妾泪将心千万里。
春寒
释善珍（宋代）

松间灯夕过，顾影在天涯。
雪暝迷归鹤，春寒误早花。
艰难知世味，贫病厌年华。
故国风尘外，无心更问家。
谢许炼师惠图书
危进（明代）

茅山许史旧诸孙，还向仙台卧白云。
竹外画沙迷鹤迹，花间引水泛鹅群。
苍崖翠刻金书字，丹井银床玉篆文。
科斗早收东观上，几人相倚播清芬。
早夏
陈造（宋代）

安石榴花猩血鲜，凉荷高叶碧田田。
鲥鱼入市河豚罢，已破江南打麦天。
赠郑国庄穆公主挽歌二首 其二
权德舆（唐代）

旧馆闭平阳，容车启寿堂。霜凝蕣英落，风度薤歌长。

淑德图书在，皇慈礼命彰。凄凉霸川曲，垄树已成行。
题先主庙
晁公溯（宋代）

天地收霸气，丘原馀閟宫。野人相指示，旁有若堂封。

当时大耳儿，甚似隆准公。夫岂忘故都，崎岖巴蜀中。

划然成三分，正尔阨两雄。武侯抱遗恨，秦陇竟莫通。

独怜晋昌明，千载时始逢。坐看五胡乱，萧条河洛空。
有人负我者赋可奈何歌寄之
何巩道（明代）

梦醒虚床初睡起，有怀故人伤心只。只应我命薄如霜，未必君恩轻似纸。

世间薄情谁最多，只见落花随逝波。更有绵绵愁不绝，白傅当年长恨歌。

时亦已征迈，事亦已蹉跎，可奈何，可奈何。
自题梅花绿端砚
玉并（清代）

人住绿梅移，眉比梅花绿。不用画双蛾，写鸳鸯卅六。
蔬食
陆游（宋代）

今年彻底贫，不复具一肉；日高对空案，肠鸣转车轴。
春荠忽已花，老笋欲成竹；平生饭蔬食，至此亦不足。
孰知读书却少进，忍饥对客谈尧舜。
但令此道粗有传，深山饿死吾何恨！
锁宿省中，心气大作，通昔不寐。得两绝句
杨万里（宋代）

酒病春愁恰并来，更冲花信宿鸾台。
睡乡堠子无三里，玉涌声声只唤回。
题路左佛堂
吴武陵（唐代）

雀儿来逐飏风高，下视鹰鹯意气豪。

自谓能生千里翼，黄昏依旧委蓬蒿。
祝司马春塘表兄六十生日四首 其三
安章（清代）

手辟新居胜旧居，题桥壮志继相如。而今一管凌云笔，付与儿孙赋子虚。
送赵叔自吏部知福州四首
赵蕃（宋代）

忆昨过辞公，云有湖外役。
迟迟未能去，乃此困艰食。
湖外米虽贱，旱岁贾者多。
贾多米必贵，吾饥其奈何。
休日饮直之运属家
吴儆（宋代）

天与吾人臭味同，一官落魄郡城东。
偶逢休暇追凫鹜，閒拂尘城勘鼎钟。
适意不知华衮贵，醉余聊看舞裙红。
只愁寒漏催群动，又踏朝靴逐晓风。
题高尚书青山白云图
张天英（元代）

仙人中有琅玕树，吐作千峰落毫素。峰上苍苍一尺天，峰下云行亦无数。

因忆曾为天帝客，家在白云深处住。白云随龙飞出山，我亦攀龙蹑云路。

青山笑人不早归，大笑龙为云所误。

变化无定端，飞扬为谁故。试问古共工，何劳不周怒。

飘飘巢止翁，肯受风尘污。安得两齿屐，载我逍遥步。

醉卧青山看白云，莫嗔老子来迟暮。
捣练子·欺万木
佚名（宋代）

欺万木，怯寒时。倚阑初认月宫姬。拭新妆，披素衣。孤标韵，暗香奇。冰容玉艳缀琼枝。借阳和，天付伊。
煮粥
丘葵（宋代）

清晨扫松叶，旋复烘于煁。
汲井手自淅，咄嗟香满鬵。
母子共一饱，茅檐乐愔愔。
虽无滫随奉，庶不愧此心。
巽公院五咏·苦竹桥
柳宗元（唐代）

危桥属幽径，缭绕穿疏林。
迸箨分苦节，轻筠抱虚心。
俯瞰涓涓流，仰聆萧萧吟。
差池下烟日，嘲哳鸣山禽。
谅无要津用，栖息有馀阴。
致仕後即事
陆游（宋代）

山村处处晴收麦，邻曲家家什晒丝。
正用此时身得谢，十分寿酒不须辞。
谢王恭父惠石岩花二首
袁燮（宋代）

生平悃愊了无华，投老胡为也爱花。
家酿朋壶助清兴，会看落笔吐天葩。
行次昭应县道上，送户部李郎中充昭义攻讨
李商隐（唐代）

将军大旆扫狂童，诏选名贤赞武功。暂逐虎牙临故绛，

远含鸡舌过新丰。鱼游沸鼎知无日，鸟覆危巢岂待风。

早勒勋庸燕石上，伫光纶綍汉廷中。
再和三首
吴芾（宋代）

忆昔干戈里，劳君远访余。
再为千里别，又是一年余。
天末空樽酒，人生念辅车。
西湖从处好，毕竟若为居。
题閒閒公梦归诗后用叔通韵
刘从益（金朝）

学道几人知道味，谋生底物是生涯。庄周枕上非真蝶，乐广杯中亦假蛇。

身后功名半张纸，夜来鼓吹一池蛙。梦间说梦重重梦，家外忘家处处家。
送复上人游吴
熊太古（元代）

二月钟陵花满烟，袈裟东上木兰船。地浮彭蠡江声转，山入姑兰海气连。

千里从师应未晚，五湖为客谩多年。遥知后夜相思处，坐看中天好月圆。
沂州二疏散金台
言朝标（清代）

疏傅功名善自完，土书早脱侍臣冠。得还故土真奇福，难乞闲身是达官。

祖帐一时增叹息，画图此日共传观。台前过尽怀金客，谁解归谋故旧欢。
寄神乐观邓仲修仙官（六首）
蒲庵禅师（明代）

奉祠曾谒会稽山，湖曲天风振佩环。
一色荷花三百里，洞箫吹月镜中还。
早饭大明寺因题
赵蕃（宋代）

晨起浑疑晚，山晴尚踏泥。
花边花鸭卧，竹里竹鸡啼。
问店欣逢寺，命车仍杖藜。
松篁犹有径，桃李得无蹊。
红修倏禊和卢运使
杨汝谐（清代）

麴尘遥趁木兰舟，叠鼓鸣笳坐两头。胜事百年流曲水，春心三月满扬州。

烟花南部凭料理，冠盖西园好唱酬。自是老臣多燕喜，清晖何限足句留。
仲可出刘武子行卷因题
韩淲（宋代）

绮窗春思入钟山，日日江云草树间。不觉东风吹酒醒，宝香犹煖玉笙寒。
发光山
孔武仲（宋代）

摇摇春霜草头白，冰如龙蛇当辙迹。
天开日丽非偶然，昨夜满山明月色。
忆昨北走关山中，下坂还登百千尺。
狂风虚霰何可当，破碎貂孤作巾帻。
今朝驿道千里平，而况六幕俱空明。
昔何艰险此何易，付予荣枯岂天意。
人心既好马亦骄，腾{檀换革旁}齧辔鸣萧萧。
我今亦复歌且谣，惠相好者同游邀。
相与驰君之乐郊，从此不嗟冲涉劳。
赋得庭中有奇树诗
贺循（南北朝）

三春节物始芳菲，游丝细草动春晖。香风飘舞花间度，好鸟和鸣枝上飞。

临池间竹偏增绿，依阶映雪纷如玉。温室庭前竟不言，鼓吹楼中能作曲。

曾闻远别旧难思，攀折会取赠佳期。长条本自堪为带，密叶由来好作帷。

星稀汉转月轮明，徘徊夜鹊屡相惊。欲识幽人兰杜径，山窗芳桂复丛生。
送人南游次洵可兄韵
吴承福（清代）

君游卑湿地，寒暑慎衣裳。今日聊同醉，明朝即异乡。

马行函谷月，舟度洞庭霜。万里离群恨，应从别后长。
怀友人
释智圆（宋代）

忆向荒原别，残阳雪霁初。
几宵成去梦，经闰绝来书。
处世慵难减，眠云癖未除。
幽怀向谁说，昨夜对蟾蜍。
怀古呈通守郑定斋 其三
王柏（宋代）

西方有精铁，淬以百鍊坚。范为三尺剑，烱烱双花寒。

勿以埋厚地，勿以投深渊。未染蛟龙腥，未睨奸雄元。

丈夫才把握，且以破拘挛。
韦讽录事宅观曹将军画马图
杜甫（唐代）

国初已来画鞍马，神妙独数江都王。
将军得名三十载，人间又都真乘黄。
曾貌先帝照夜白，龙池十日飞霹雳。
内府殷红玛瑙盘，婕妤传诏才人索。
盘赐将军拜舞归，轻纨细绮相追飞。
贵戚权门得笔迹，始觉屏障生光辉。
昔日太宗拳毛騧，近时郭家狮子花。
今之新图有二马，复令识者久叹嗟。
此皆骑战一敌万，缟素漠漠开风沙。
其余七匹亦殊绝，迥若寒空动烟雪。
霜蹄蹴踏长楸间，马官厮养森成列。
可怜九马争神骏，顾视清高气深稳。
借问苦心爱者谁，后有韦讽前支遁。
忆昔巡幸新丰宫，翠华拂天来向东。
腾骧磊落三万匹，皆与此图筋骨同。
自从献宝朝河宗，无复射蛟江水中。
君不都金粟堆前松柏里，龙媒去尽鸟呼风。
蔬饭
洪迈（宋代）

蕨拳婴儿手，笋解箨龙蜕。
存羞杞菊间，采斸烟雨外。
嗟余饭藜杞，因寒舟激濑。
朝来二尾鱼，一饱良已泰。
充肠我诚足，染指客应慨。
平生食肉相，萧瑟何足赖。
王郎催牛炙，韩老忆鲸鱠。
侠气信雄夸，戏语亦狡獪。
吾师鲁颜子，陋苍翳蓬艾。
执瓢不可从，一取清泉漱。
俳优
麻九畴（金朝）

施能卖晋移君贰，旃解讥秦救陛郎。多少谏臣翻获罪，却教若辈管兴亡。
王地官云吾名健字于行请赞小诗
湛若水（明代）

天行一息已万里，日月违天如右旋。试问惜阴分寸者，何如息息与存存。